আগামীকাল থেকে অবরোধ কর্মসূচি সফল করার আহ্বান গণতন্ত্র মঞ্চের

পূর্বঘোষিত বিরোধী দলগুলোর আহ্বানে আগামীকাল মঙ্গলবার( ৩১ অক্টোবর) থেকে শুরু হওয়া দেশব্যাপী ৭২ ঘণ্টার সর্বাত্মক অবরোধের কর্মসূচি সফল করার আহ্বান জানিয়েছে বিএনপির নেতৃত্বাধীন যুগপৎ আন্দোলনের শরিক জোট গণতন্ত্র মঞ্চ। জনগণের স্বতঃস্ফূর্ত অংশগ্রহণের মধ্য দিয়ে আন্দোলনের এ কর্মসূচি সফল হবে বলে জানিয়েছেন মঞ্চের নেতারা।

সোমবার (৩০ অক্টোবর) বিকেলে রাজধানীর পুরানা পল্টন মোড় সংলগ্ন নাগরিক ঐক্যের কার্যালয়ে গণতন্ত্র মঞ্চের কেন্দ্রীয় পরিচালনা পরিষদের সভায় নেতারা এমন আশাবাদ ব্যক্ত করেন।
গণতন্ত্র মঞ্চের নেতারা বলেছেন, সরকার ও সরকারি দল তাদের নীলনকশার সাজানো নির্বাচনের ক্ষেত্র তৈরি করতেই বিএনপির শান্তিপূর্ণ মহাসমাবেশে হামলা-সন্ত্রাস চালিয়েছে এবং আগুনসন্ত্রাসের মধ্য দিয়ে বিরোধীদের আন্দোলন দমনের অজুহাত সৃষ্টি করেছে। সারা দেশে তারা গ্রেপ্তার, সন্ত্রাস আর গুণ্ডামির পথে ত্রাসের রাজত্ব কায়েম করেছে।

আরও বলেছেন, দখলদার এই সরকারের কোনো নীলনকশাই এবার আর তাদের রক্ষা করবে না। গণআন্দোলন-গণঅভ্যুত্থানের পথে দেশের মানুষ এই ফ্যাসিবাদী দুঃশাসন বিদায় দেবে। নেতারা অনতিবিলম্বে বিএনপি মহাসচিব মির্জা ফখরুল ইসলাম আলমগীরসহ আটককৃত নেতাকর্মীদের মুক্তির দাবি জানান।

এদিকে সোমবার গাজীপুরে ন্যূনতম মজুরির দাবিতে গার্মেন্টস শ্রমিকদের বিক্ষোভে মিছিলে পুলিশের গুলিতে একজন শ্রমিক নিহত ও অসংখ্য শ্রমিক আহত হওয়ার ঘটনায় তীব্র নিন্দা ও গভীর উদ্বেগ প্রকাশ করেন।
তারা বলেন, গাজীপুরে শ্রমিকরা দীর্ঘদিন ধরে তাদের ন্যায্য ন্যূনতম মজুরি ২৫ হাজার টাকার দাবিতে আন্দোলন করে আসছে। কিন্তু মালিকরা নামেমাত্র বেতন নির্ধারণের পাঁয়তারা করছে। শুধু তাই নয়, দীর্ঘ ছয় মাস ধরে মজুরি বোর্ড গঠন করা হলেও এখন পর্যন্ত মজুরি নির্ধারণের টালবাহানা চালিয়ে যাচ্ছে। এর প্রতিবাদে গার্মেন্টস শ্রমিকরা স্বতঃস্ফূর্তভাবে গাজীপুরে ও আশুলিয়ায় আন্দোলন করতে গেলে এই সরকারের পুলিশ বাহিনী নির্মমভাবে গুলি করে রাসেল হাওলাদার নামে একজন শ্রমিককে হত্যা করে। অসংখ্য শ্রমিক আহত হয়।

গণতন্ত্র মঞ্চের সমন্বয়ক জেএসডির সাধারণ সম্পাদক শহীদ উদ্দিন মাহমুদ স্বপনের সভাপতিত্বে সভায় বক্তব্য রাখেন বিপ্লবী ওয়ার্কার্স পার্টির সাধারণ সম্পাদক সাইফুল হক, গণসংহতি আন্দোলনের প্রধান সমন্বয়ক জোনায়েদ সাকি, ভাসানী অনুসারী পরিষদের আহবায়ক শেখ রফিকুল ইসলাম বাবলু, নাগরিক ঐক্যের সাধারণ সম্পাদক শহীদুল্লাহ্ কায়সার, রাষ্ট্র সংস্কার আন্দোলনের সাংগঠনিক সম্পাদক ইমরান ইমনসহ কেন্দ্রীয় পরিচালনা পরিষদের সদস্যরা।